علنات السفارة المغربية بالصين، أمس الأحد، على أنها كتقوم بكل ما بوسعها باش تتواصل مع السلطات الصينية وتطمأن على صحة أفراد الجالية المغربية المقيمة بالصين، وخاصة المقيمين بمنطقة “ووهان” فين منتشر فيروس “كورونا”. وحسب إحصاء دارتو السفارة المغربية فالصين، فكيسكنو مدينة ووهان الصينية 85 مغربي، أغلبهم من الطلبة اللي كيقراو فجامعتها، وعلنات أن جميعهم بصحة جيدة، وأن حتى شي مواطن مغربي فالصين ما مصاب بفيروس “كورونا”، حسب ما أكدات ليها السلطات الصينية. وأكدات الحكومة الصينية للسفارة باللي “ستواصل جهودها لتأمين جميع الظروف الأمنية والصحية، وتوفير الراحة لجميع المواطنين المغاربة المقيمين في الصين”. وفالوقت اللي مجموعة من الدول، وعلى راسهم فرنسا، قامت بترحيل المواطنين ديالها من مدينة ووهان، وتنقيلهم لمدن أخرى، مازال ما قام المغرب بهذ الخطوة. وطلبات السفارة من كاع المغاربة المقيمين فالصين، وخصوصا منهم سكان مدينة “ووهان”، باش يتاخدو الإجراءات الوقائية اللازمة اللي علنات عليها وزارة الصحة الصينية، واللي كتجلى فارتداء الأقنعة الصحية لمنع انتشار العدوى وغسل اليدين بوتيرة متكررة فاليوم. ووضعات السفارة المغربية فالصين رهن إشارة الجالية المغربية أرقاما للاتصال بها، وقامت بإنشاء خلية مخصصة لاستقبال المكالمات والرسائل، والإجابة عن جميع الأسئلة والاستفسارات. وفتصريح سابق خص بيه “كود”، أكد وزير الصحة، خالد آيت الطالب، باللي متسجلات على المستوى الوطنى حتى شي إصابة بالفيروس، ومكاينة عليه لحد الآن حتى شي خطورة، واكد أن المغرب “واخد احتياطاتو الصحية كباقي الدول، خاصة في ما يتعلق بالترقب الوبائي”. وبعد اجتماع طارئ ليها، قررات منظمة الصحة العالمية ماتعلنش على حالة الطوارئ، لأن الفيروس ماكايشكلش خطورة كبيرة على الصحة العامة ذات البعد الدولي. وللإشارة، فمجموعة من المغاربة المقيمين بمدينة ووهان مازال كيطلبوا السفارة باش تتدخل بشكل عاجل باش تتواصل معاهم وتشوف ليهم شي حل باش يرجعوا بحالهم للمغرب. 
سفارة المغرب فالشينوا: 85 مغربي ساكن فووهان ولا خوف على حالتهم الصحية.. ولازم عليهم يتبعو الإجراءات الوقائية باش ماتنتقلش ليهم عدوى “كورونا”